  Майя Бывальцева Красногорск черкогуртэз умоятон, сюресъёсты но 2020-тӥ арын элькун гужем гурт шудонъёслы мерлыко объектъёсты лэсьтон но тупатъян ужпумъёс сярысь вераськизы 5-тӥ инвожое ёросэ Удмуртиысь кивалтэтлэн тӧроез Ярослав Семёнов вуылыку. Со сярысь улосвыл тӧролэн но кивалтэтлэн пресс-службазы ивортэ. Премьер-министр ФОК но стадион пуктон улэ висъям интыез эскериз. Отын спорт объектъёсты лэсьтыны ӵектос дасян но коньдон висъян, озьы ик со интые нуись тротуарез но сюресъёсты тупатъян сярысь вераськизы. Сюресъёсты лэсьтонэ ёросысь ик луоез но кӧльыез кутыса, коньдонэз шыръяны луонлык вань шуыса пусйизы. Но со понна вань ужкагазъёс но суретэз кутыны лэзись паспорт луыны кулэ. Спорт объектъёслы коньдон висъян сярысь верано ке, Ярослав Семёнов лэсьтӥськон материалъёслы дунъёсты эшшо одӥг пол рос-прос чотаны но дунтэмгес ӵектонъёсты шедьтыны куриз. Но татын валтӥсез, объектъёслэн ӟечлыксы медаз усьы. Озьы ик со пусйиз, черкогуртысь Культура юртэз тупатъян ужъёсты йылпумъян понна партилэн «Культура малой Родины» федерал ӵектосэз улсын ёрослы ватсаса 3 миллион манет висъямын луоз. Элькун тӧро чурыт куронъёс пуктэ. Асьмелэн сюресъёсын, инфраструктураен шугъяськонъёсмы вань, вань мерлыко объектъёс но благоустройство. Солы нырысь ик саклык висъяно. Тупатъямез кулэ карись объектъёсты быръёнын таӵе амал: вань куинь буёлъёсъя лыдмет – «вож», умой вылэм лэсьтыны, но, кызьы шуо, «уг ӝуа» на; «ӵуж», иське али лэсьтоно ни, угось кык ар ортчыса дуногес луоз; «горд» ке, ужпумез ӝегатскытэк сэрттоно-пертчоно Ярослав Семёнов, Удмуртиысь кивалтэтлэн тӧроезТа дыре Красногорскын «Формирование современной комфортной городской среды» программая ужъёс мыно. Ӵектосэз кылем арын быдэсъяны кутскизы ни. Площаде пырон тубатъёсты лэсьтыны но тыл юбоос пуктыны 840 миллион манет быдтӥзы. Чакланъёсын тротуар лэсьтон, автомашинаосты пуктон инты радъян, тыл кыскон. Ёрослэн тӧроез Владимир Корепанов ӵектосэз йылпумъян понна коньдон висъяны куриз. Ярослав Семёнов кичӧлтонлы дурбасьтӥз но ужпумез сэрттыны-пертчыны луонлыкъёс шедьтыны косӥз. Удмуртиысь кивалтэтлэн тӧроез Красногорск ёросын ужан нуналзэ Малягутын фестивальлы парк скульптураос лэсьтон интыын йылпумъяз. Ярослав Семёнов усточиосын вераськиз но ужзэс умой быдэстыны сӥзиз. Тодэ вайытом, Сьӧлтаын туэ пӧсьтолэзе ортчоно XXVIII Элькун гужем гурт шудонъёслы бадӟым ФОК но стадион пукто. Тегъёс: Мерлык Удмуртия сюресъёс лэсьтськон Красногорск ЯрославСемёнов  